Кіраўнік справамі сельвыканкама Ірына Ігнатава пазнаёміла са старажытным мястэчкам і яго жыхарамі. Ірына Іосіфаўна завочна закончыла бухфак Беларускай дзяржаўнай сельгасакадэміі і больш за дзесяць гадоў працуе ў сельвыканкаме. Ведае амаль усіх жыхароў сельсавета, у які ўваходзяць больш за два дзясяткі населеных пунктаў. Пастаянна сельвыканкамаўцы выязджаюць у вёскі, цікавяцца жыццём сялян. За адзінокімі пенсіянерамі замацаваны сацыяльныя работнікі. Дзейнічае савет грамадскага аб’яднання развіцця сельскіх тэрыторый “Наш край”, якім нязменна кіруе Галіна Качаноўская. Удзельнікі савета аказваюць дапамогу адзінокім састарэлым жыхарам, клапоцяцца пра маладых вяскоўцаў, арганізуюць мерапрыемствы па захаванні спадчыны, займаюцца экалагічнымі пытаннямі, прапагандуюць здаровы лад жыцця.